SABINA เคาะปันผลระหว่างกาล 0.62 บ./หุ้น หลังเลื่อนประชุมผถห. ไม่มีกำหนด
SABINA เคาะปันผลระหว่างกาล 0.62 บ./หุ้น หลังเลื่อนประชุมผถห. ไม่มีกำหนด
13 เม.ย. 2563

บริษัท ซาบีน่า จำกัด (มหาชน) หรือ SABINA เปิดเผยว่า ตามที่ที่ประชุมคณะกรรมการบริษัทฯ ได้กำหนดวันประชุมสามัญผู้ถือหุ้นประจำปี 2563 ในวันที่ 23 เมษายน 2563 เวลา 14.00 น. ณ สำนักงานสาขาของบริษัทฯ แล้วนั้น หลังจากบริษัทฯ ได้ติดตามสถานการณ์การแพร่ระบาดของไวรัสโควิด-19 อย่างใกล้ชิดมาโดยตลอด
ขณะที่รัฐบาลได้ประกาศสถานการณ์ฉุกเฉินให้ทุกส่วนงานที่เกี่ยวข้อง งดการจัดกิจกรรมที่มีลักษณะการร่วมกลุ่มของคนหมู่มาก เพื่อลดโอกาสการแพร่ระบาดของไวรัสโควิด-19 ดังนั้น ที่ประชุมคณะกรรมการบริษัทฯ เมื่อวันที่ 10 เมษายนที่ผ่านมา จึงมีมติให้บริษัทฯ เลื่อนการประชุมผู้ถือหุ้นออกไปโดยไม่มีกำหนด
ทั้งนี้ เพื่อไม่ให้กระทบกับสิทธิในการรับเงินปันผลของผู้ถือหุ้น คณะกรรมการบริษัทฯ จึงได้มีมติยกเลิกการประกาศจ่ายเงินปันผลประจำปีตามมติเดิม และมีมติอนุมัติการจ่ายเงินปันผลระหว่างกาลในอัตราหุ้นละ 0.62 บาท จากกำไรสะสมประจำปี 2562 ซึ่งเป็นไปตามนโยบายการจ่ายเงินปันผลให้กับผู้ถือหุ้นในอัตราไม่น้อยกว่าร้อยละ 40 ของกำไรสุทธิ ทั้งนี้ บริษัทฯ กำหนดรายชื่อผู้มีสิทธิรับเงินปันผลในวันที่ 27 เมษายน 2563 และกำหนดจ่ายปันผลในวันที่ 8 พฤษภาคม 2563  โดยก่อนหน้านี้ บริษัทฯ ได้จ่ายเงินปันผลระหว่างกาลไปแล้วในอัตรา 0.57 บาทต่อหุ้น รวมเป็นเงินปันผลจ่ายสำหรับผลประกอบการปี 2562 คิดเป็นอัตราหุ้นละ 1.19 บาทต่อหุ้น
ด้านนายบุญชัย ปัณฑุรอัมพร ประธานเจ้าหน้าที่บริหาร SABINA กล่าวว่า คณะกรรมการบริษัทฯ ได้พิจารณาแล้วว่า ผู้ถือหุ้นถือเป็นหนึ่งในผู้มีส่วนได้เสียที่สำคัญ แม้ว่าในขณะนี้บริษัทฯ จะได้รับผลกระทบจากการแพร่ระบาดของไวรัสโควิด-19 แต่การอนุมัติจ่ายเงินปันผลดังกล่าวพิจารณาจากความสามารถในการทำกำไรในปี 2562 ซึ่งบริษัทฯ มีกำไรสุทธิ 413.2 ล้านบาท เติบโตเพิ่มขึ้นจากปี 2561 คิดเป็น 14.3% ดังนั้น จึงเห็นสมควรอนุมัติการจ่ายปันผลระหว่างกาลให้กับผู้ถือหุ้นตามสิทธิที่ควรจะได้